舟中聽大人彈琴
作者：蘇軾
朝代：宋

paragraphs: 彈琴江浦夜漏永，歛衽竊聽獨激昂。
風松瀑布已清絕，更愛玉珮聲琅璫。
自從鄭衛亂雅樂，古器殘缺世已忘。
千家寥落獨琴在，有如老仙不死閱興亡。
世人不容獨反古，强以新曲求鏗鏘。
微音淡弄忽變轉，數聲浮脆如笙簧。
無情枯木今尚爾，何况古意墮渺茫。
江空月出人響絕，夜闌更請彈文王。